National Girl Child Day 2019: जानिए राष्‍ट्रीय बालिका दिवस के बारे में सबकुछ   
नेशनल गर्ल चाइल्‍ड डे 24 जनवरी को मनाया जाता है. 
इसका उद्देश्य लोगों को लड़कियों के प्रति जागरुक करना है.
इसकी थीम "लड़कियों को उज्‍ज्‍वल भविष्‍य के लिए सशक्‍त बनाना."  है.
हर साल 24 जनवरी को देश भर में नेशनल गर्ल चाइल्‍ड डे (National Girl Child Day) यानी कि राष्‍ट्रीय बालिका दिवस मनाया जाता है. इसका मकसद देश की लड़कियों को हर मामले में ज्‍यादा से ज्‍यादा सहयोग देना और सुविधाएं मुहैया कराना है. साथ ही सदियों से लड़कियों के प्रति होने वाले भेदभाव के प्रति लोगों को जागरुक करना भी नेशनल गर्ल चाइल्‍ड डे का मकसद है. हमारे समाज में लड़कियां आज से नहीं बल्‍कि हमेशा से जीवन के हर मामले में पक्षपात का सामना करती हैं, फिर चाहे वह शिक्षा का अधिकार हो, अच्‍छा खाना-पान हो, कानूनी अधिकार, स्‍वास्‍थ्‍य सुविधाएं हों या फिर सुरक्षा और सम्‍मान ही क्‍यों न हों. यहां तक कि बेहद कम उम्र में लड़कियों का विवाह कर देने की प्रथा उनसे न सिर्फ उनका बचपन छीन लेती है, बल्‍कि एक तरह से इससे उनके पूरे जीवन को ही हाशिए पर डाल दिया जाता है.